**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.10.2021, ora 08:00 – 16.10.2021, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.10.2021, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 15.10.2021, la ora 11:30, **Atenţionarea Hidrologică nr. 100,** valabilă în intervalul *15.10.2021, ora 12:00 – 17.10.2021, ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Desnăţui, Olt, Călmăţui, Vedea, Argeş şi râurile din Dobrogea,* cu posibile depăşiri ale **COTELOR DE ATENŢIE,** astfel:

**- COD GALBEN:** „*În intervalul 15.10.2021, ora 12:00 – 17.10.2021, ora 12:00, pe râurile din bazinele hidrografice: Desnăţui (judeţele: Mehedinţi şi Dolj), Olt – afluenţii aferenţi sectorului aval confluenţă cu râul Lotru (judeţele: Vâlcea, Argeş, Gorj, Dolj şi Olt), Călmăţui (judeţele: Olt şi Teleorman), Vedea – bazin superior şi afluenţi bazin mijlociu şi inferior (judeţele: Argeş, Olt şi Teleorman), Argeş – afluenţii aferenţi sectorului aval confluenţă cu Râul Doamnei – amonte confluenţă cu Dâmboviţa (judeţele: Argeş, Dâmboviţa, Teleorman, Ilfov şi Giurgiu). În intervalul 16.10.2021, ora 06:00 – 17.10.2021, ora 12:00 pe râurile mici din Dobrogea (judeţele: Tulcea şi Constanţa).”*

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ARGEŞ, CONSTANŢA, DÂMBOVIŢA, DOLJ, GIURGIU, GORJ, ILFOV, MEHEDINŢI, OLT, TELEORMAN, TULCEA şi VÂLCEA (12 prefecturi) - COD GALBEN*.

**RÂURI**

**Debitele au fost, în general, staționare** exceptând râurile din bazinele Jiu, Vedea, Argeş, Buzău şi bazinele inferioare ale Mureşului şi Oltului unde au fost în creştere datorită precipitațiilor căzute în interval şi propagării.

Mici creşteri s-au înregistrat şi pe unele râuri din zona de deal şi de munte din jumătatea de nord a țării ca urmare a precipitațiilor căzute în interval.

Debitele se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste mediile lunare), pe unii afluenți ai Mureșului inferior și pe cursul Bârzavei și mai mici (sub 30% din normalele lunare) pe râurile din bazinele hidrografice: Iza, Bega Veche, Tazlău, Rm. Sărat, Bârlad şi Jijia, pe unii afluenți din bazinul superior al Argeșului şi din bazinele inferioare ale Jiului şi Oltului și pe unele râuri din Dobrogea.

Este în vigoare **ATENȚIONAREA HIDROLGICĂ nr. 100** din 15.10.2021.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creștere** datorită precipitațiilor în curs, celor prognozate și propagării pe râurile din bazinele hidrografice: Jiu, Vedea, Argeș, Ialomița, afluenții Oltului inferior și pe cele din Dobrogea şi relativ staționare în rest.

Scurgeri importante pe versanţi, torenţi şi pâraie, viituri rapide cu posibile efecte de inundaţii locale şi creşteri de debite şi niveluri cu posibile depăşiri ale **COTELOR DE ATENŢIE** se pot produce pe unele râuri mici din Oltenia, Muntenia şi Dobrogea datorită precipitațiilor însemnate cantitativ prognozate și propagării.

Rămâne în vigoare **ATENȚIONAREA HIDROLGICĂ nr. 100** din 15.10.2021.

**DUNĂRE**

**Debitul la intrarea în ţară (secţiunea Baziaş) în intervalul 14.10.2021 – 15.10.2021 a fost în creştere, având valoarea de 3400 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi staționar (3400 m3/s).**

În aval de Porţile de Fier debitele vor fi în creștere, exceptând Gruia unde vor fi în scădere.

**Alimentări cu apă**

**A.B.A. Prut-Bârlad**

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**A.B.A. Dobrogea-Litoral**

Din cauza scăderii semnificative a nivelului, respectiv a debitului fluviului Dunărea pe sectorul Chiciu-Cernavodă-Hârșova, precum și ca urmare a tendinței de scădere pentru următoarea perioadă, începând din ziua de 21.09.2021 au fost puse în aplicare prevederile ***Planului de restricții și folosire a apelor în perioadele deficitare pentru B.H. Dunăre 2021***, respectiv ***faza de atenționare/avertizare***.

**2.** **Situaţia meteorologică în intervalul 15.10.2021, ora 09:00 –16.10.2021, ora 06:00**

**ÎN ŢARĂ**

Vremea a fost rece, deosebit de rece în sudul, sud-vestul și centrul teritorului. Cerul a fost mai mult noros, exceptând regiunile nord-vestice unde în cursul zilei a fost variabil. Temporar a plouat, ziua pe arii relativ extinse în sud, iar noaptea în cea mai mare parte a țării și prin acumulare cantitățile de apă au depășit local 15...20 l/mp și izolat 30 l/mp în Oltenia. La munte, la peste 1400 m altitudine, trecător a nins slab, iar pe arii restrânse este strat de zăpadă care, măsura în platformele stațiilor meteorologice până la 7 cm (la Bâlea Lac). Vântul a suflat în general moderat în sud și cu intensificări izolate pe crestele Carpaților Meridionali și de Curbură. Temperaturile maxime au fost cuprinse între 7 grade la Voineasa și 16 grade la Sighetu Marmației, Oradea, Holod, Borod, Chișineu Criș, Botoșani, Sfântu Gheorghe-Deltă și Constanța, iar la ora 06.00 valorile termice se încadrau între 3 grade la Satu Mare și 15 grade la Mangalia, Constanța și Constanța-dig. Mai ales la începutul intervalului, în nord-vest și izolat în vest s-a semnalat ceață.

***Observație:*** *începând de ieri de la ora 06.00 au fost în vigoare 6 atenționări cod galben pentru fenomene meteorlogice periculoase imediate, 5 emise de SRPV Cluj și una de SRPV Sibiu.*

**LA BUCUREŞTI**

Vremea a fost în continuare închisă și deosebit de rece. Temporar a plouat, iar vântul a suflat în general moderat. Temperatura maximă a fost de 10 grade, iar la ora 06.00 se înregistrau tot 10 grade, la toate stațiile meteorologice.

**3. Prognoza meteorologică în intervalul 16.10.2021, ora 09:00 –17.10.2021, ora 09:00**

**ÎN ŢARĂ**

Vremea se va menține deosebit de rece în majoritatea zonelor. În vestul și nord-vestul țării cerul va deveni treptat variabil și doar izolat în prima parte a zilei vor mai fi ploi slabe, dar în rest înnorările vor persista și temporar va mai ploua în regiunile sudice și sud-estice și local în cele estice și centrale. În Muntenia și Dobrogea, cantitățile de apă vor depăși 15...20 l/mp și pe spații mici peste 30 l/mp. Pe crestele montane, trecător, vor fi posibile precipitații mixte. Vântul va sufla slab și moderat, cu unele intensificări în sudul și sud-estul teritoriului, cu viteze de 45...55 km/h. Temperaturile maxime se vor încadra între 9 și 17 grade, iar cele minime între 2 și 11 grade. Pe suprafețe mici se va semnala ceață.

**LA BUCUREŞTI**

Deși valorile termice diurne vor fi în creștere ușoară față de zilele precedente, încă vor caracteriza o vremea deosebit de rece. Cerul va fi noros, temporar va ploua, mai intens pe parcursul zilei și se vor acumula în medie 10...15 l/mp. Vântul va avea unele intensificări ziua, când se vor atinge viteze de 45...55 km/h. Temperatura maximă va fi de 12...13 grade, iar cea minimă de 8...9 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, la data de 15.10.2021, ora 14:00, unei poluări accidentale a apei pârâului Strâmbu, în zona localităţii Moara, judeţul Suceava, în urma unor deversări de ape uzate menajere provenite de la un cartier rezidenţial (Cartierul Primăverii) şi locuinţe aferente străzii Staţiunii, branşate ilegal la reţeaua de canalizare, nepusă în funcţiune. S-au prelevat probe de apă. Echipa de intervenţie a SC ACET SA, Agenţia Suceava, a intervenit în regim de urgenţă pentru deblocarea conductei de canalizare şi tranzitarea către o staţie de pompare a apelor uzate.

Conform rezultatelor buletinelor de analiză, pârâul Strâmbu se încadrează în clasa a III-a de calitate. Imediat în aval de sursa de poluare (circa 200 m) se înregistrează o degradare a calităţii apei, dar în secţiunea din aval, la circa 1 km, cursul de apă revine la clasa de calitate similară cu cea din amonte, astfel că poluarea nu se confirmă.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 14.10.2021, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: CL-1, IS-1, IS-6, SV-2**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.10.2021-15.10.2021 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT